Administratorii pârtiilor de schi din Sibiu depun eforturi pentru a putea prelungi ultimele săptămâni pentru pasionații sporturilor de iarnă. Perioada acestora se apropie de sfârșit, în contextul temperaturilor ridicate de la început de martie.
Pârtiile de schi ar putea rămâne deschise încă o perioadă
Dan Gherman, unul dintre administratorii Păltiniș Arena, a oferit mai mult informații. În momentul de față sunt aplicate prețuri de extrasezon. Acestea sunt mult mai mici față săptămâna trecută, spune el.
De exemplu, o săptămână costă acum 105 lei, comparativ cu 150 de lei. Astfel, poate fi observat că prețurile sunt cu 33 % mai mici.
Totuși, nu prețul este atractiv, subliniază Dan Gherman. Dacă se așterne zăpada, omul "se îmbolnăvește cu spiritul schiului și atunci vine pe pârtie", a explicat administratorul.
Din păcate, subliniază Dan Gherman, în România nu există mentalitatea schiului de primăvară. Acesta spune că s-a investit în spoturi promovate pe social media, însă nu a prins la schiorii din zonă.
"Acum avem prețurile de extrasezon care sunt mult mai mici față săptămâna trecută. O cartelă acum costă 105 lei, față de 150 de lei. Prețurile sunt cu 33 % mai mici dar nu prețul este atractiv. Dacă se așterne zăpada, omul se îmbolnăvește cu spiritul schiului și atunci vine pe pârtie. Am încercat și în anii trecuți să inspirăm să vina oamenii la un ski de primăvară, se poate proceda fiind 8-10 grade, poți veni la schi dar din păcate în România nu există mentalitatea schiului de primăvară. Am investit în spoturi promovate pe social media dar nu a prins la schiorii din zonă", a declarat Dan Gherman.
Pârtia de la Păltiniș a operat la capacitate maximă pe tot parcursul sezonului
Amintim că pârtia de la Păltiniș a operat la capacitate maximă pe tot parcursul sezonului de schi. A fost deschisă neîntrerupt din 30 noiembrie până în momentul de față, cu toate provocările care au intervenit pe parcurs.
Chiar și așa, numărul schiorilor a depins în mare măsură de condițiile meteorologice.
Dan Gherman a subliniat că sezonul din anul acesta a fost "mai provocator" și "mai greu din punct de vedere al zăpezii".
"Anul acesta a fost un sezon mult mai provocator, mai greu din punct de vedere al zăpezii. Noi fiind la 1300-1320 m altitudine, pot sa zic că ne-am descurcat dar eforturile au fost enorme ca să avem pârtiile deschise. Din 30 noiembrie până acum nu am avut nicio zi întreruptă fără zăpada, doar situația când s-a luat curentul. Numărul schiorilor depinde de condițiile meteo.
Ce am observat în ultimii ani este că perioada de vacanță din decembrie nu mai e așa de aglomerată, asta pentru că pentru ca nu mai e zăpadă. Oamenii sunt reticenți și atunci o amână vacanța, sau concediul. Oamenii așteaptă până în ultima clipă când sunt siguri că au condiții de schi", a mai explicat Dan Gherman.
Valorile termice vor fi în scădere la munte
Temperaturile vor fi în scădere la munte, în următoarele zile, potrivit ANM. Astfel, vor ajunge la medii ale maximelor de 0 grade și ale minimelor în jurul a -6 grade.
În acest context, consiliul de administrație al pârtiei Păltiniș Arena se va întâlni vineri, 8 martie, pentru a decide dacă tunurile de zăpadă se vor opri pentru acest sezon în 10 martie. O altă posibilitate este ca acestea să rămână deschise încă o săptămână.